Il-gazzetta Kullħadd rrapportat dwar is-sistema illegali magħrufa bħala l-JS List li hija mħaddma mill-Partit Nazzjonalista u li serviet ta' introjtu finanzjarju regolari mingħand negozjanti lokali saħansitra anki meta l-istess partit kien fil-Gvern. Il-gazzetta kitbet li f'xhieda li ħarġet din il-ġimgħa stess jidher li jeżistu rċevuti ta' din l-attività finanzjarja. Is-sistema tal-JS List li kienet introdotta mill-Eks teżorier tal-Partit Joe Stellini, hija deskritta bħala waħda mafjuża hekk kif tixbah ħafna lis-sistema kriminali Taljana tal-pizzò li permezz tagħha kienu jiġbru b'mod regolari mingħand negozjanti ħalli "jkunu jistgħu jipproteġuhom". Tul dawn l-aħħar snin din is-sistema kienet ikkritikata ħafna drabi, inkluż minn analisti u politiċi, li spjegaw kif kienet topera taħt it-tmexxija ta' Eddie Fenech Adami u sussegwentement anke Lawrence Gonzi. Minkejja dan, il-gazzetta rrapportat li mhux magħruf jekk qattx ittieħdu passi kriminali jew ġie interrogat xi ħadd mill-Pulizija f'dan ir-rigward. Iżda din il-ġimgħa, f'kitba fuq is-sit soċjali ta' Facebook, il-lettur anzjan Dr Simon Mercieca ppubblika kumment ta' ċertu Giorgio Peresso li mhux biss saħaq li għandu rċivuti ta' ħlasijiet li kien jagħmel lill-Partit Nazzjonalista imma qal ukoll li dawn l-irċevuti kien ppreżentahom lid-Deputat Nazzjonalista Therese Comodini Cachia, iżda din irrifjutathom. Peresso kompla jirrakkonta li hu kien jgħaddi l-flus lil xi ħadd, li jiddeskrivi bħala l-"kummissjonant" u direttur ta' bank. Skont il-fehma ta' Dr Mercieca in-negozju ta' Peresso xorta tkisser b'vendikazzjoni mill-Partit Nazzjonalista u sal-lum għadu qed jittama li xi ħadd jagħtih tweġibiet. Il-Kullħadd temmet l-artiklu billi rrimarkat li huwa sigriet magħruf li l-każ ta' Peresso mhux iżolat tant li kien hemm numru mdaqqas ta' negozjanti maqbudin fl-istess xibka li rendiet miljuni ta' ewro lill-Partit Nazzjonalista, flus li għosfru meta wieħed jikkunsidra s-sitwazzjoni finanzjarja prekarja tal-istess partit.